Serbia.com

Dani ludaje 2013
2013-10-10 - 2013-10-13 | Unnamed Venue, Kikinda , Serbia
„Popneš se na ludaju i vidiš Kekendu“. Dani ludaje održavaju se ove godine po 28. put u čast zdepaste nezgrapne ludaje od 10. do 13. oktobra u Kikindi uz bogat zabavni i festivalski program.
Tradicionalno centralni događaj manifestacije predstavlja takmičenje za najtežu i najdužu ludaju koje se održava u subotu, 12. oktobra, s početkom u 11 časova.
Verni posetioci Dana ludaje raduju se čuvenom „Banatskom fruštuku“ – nadmetanju u pripremi tradicionalnog doručka gde će na bogatim trpezama biti predstavljeni gastronomski specijaliteti Kikinde i Banata, dok će se profesionalni ugostitelji takmičiti u spremanju različitih jela od bundeve.
Za najmlađe organizuje se karneval, pravljenje maski i kostima od bundeve, Igre i igrarije sa ludajom poput štafetnog trčanja sa bundevom u ruci, zatim takmičenje u brzom jedenju semenki bundeve.
U večernjim satima sve prisutne zabavljaće bogat muzički i zabavni program, dok će glavne muzičke zvezde biti The Frajle koje nastupaju u subotu i bendovi Van Gogh i Antidepresiv koji nastupaju u nedelju.
Celokupan program ovogodišnjih Dana ludaje možete pronaći OVDE.
Foto: www.facebook.com/pages/Dani-ludaje

Oplenačka berba 2013
2013-10-10 - 2013-10-13 | Unnamed Venue, Topola, Serbia
U skutima Šumadije leži Topola pod Oplencem gde se svakog oktobra održava čuvena manifestacija „Oplenačka berba“ u čast grožđa, vina, vinograda i marljivih vinogradara, koja se ove godine održava po 50. put od 10. do 13. oktobra.
Tradicionalno Oplenačka berba održava se od 1958. godine na glavnim ulicama Topole, dok mu se ubrzo pridružuje i Sabor narodnog stvaralaštva Srbije koji se ove godine održava po 41. put.
Ove značajne manifestacije tokom tri dana zauzeće centar Topole, od Vinskog trga preko Vinske ulice do Karađorđevog grada na Oplencu, a brojni posetioci uživaće u gostoprimstvu Šumadinaca, bogatoj trpezi nacionalne kuhinje i degustacijama grožđa i vina.
Tokom Oplenačke berbe održava se i niz drugih značajnih događaja poput takmičenja u ocenjivanju vina i rakije, brojnih poljoprivrednih izložbi, izložbi voća i povrća, grožđa i vina, kao i brojnih kulturno-umetničkih manifestacija u cilju očuvanja bogate tradicije i običaja.
Zasigurno najznačajniji među njima je Sabor narodnog stvaralaštva Srbije koji se održava tradicionalno od 1972. godine paralelno sa Oplenačkom berbom. Ne smemo zaobići ni Izložbu starih zanata i rukotvorina, a dobro ćemo se zabaviti na Međunarodnom festivalu „Prva harmonika Srbije – Oplenački zlatni grozd“.
A nakon dobre gozbe i po koje čašice vina „Kraljevske loze“ otkrijte bogatu istoriju ovog kraja.
Program ovogodišnje Berbe možete pronaći OVDE.
Foto: oplenackaberba.com

54. Oktobarski salon
2013-10-11 - 2013-11-18 | Unnamed Venue, Beograd, Serbia
Oktobarski salon, najveća međunarodna izložba savremene umetnosti u Srbiji, održava se po 54. put od 11. oktobra do 17. novembra pod sloganom “Niko ne pripada tu više nego ti”. Mesto održavanje ovogodišnjeg Oktobarskog salona je robna kuća “Kluz”, Zepter Expo.
Na ovogodišnjem Oktobarskom salonu učestvovaće oko 40 umetnika iz Finske, Nemačke, Švedske, Slovačke, Turske, Bugarske, Hrvatske, Estonije, Holandije, Velike Britanije i Srbije.
Radovi učesnika 54. Salona predstaviće fuziju različitih oblasti umetnosti – skulpture, instalacije, filmove, slike, fotografije, priče, eseje, intervjue, stripove, dokumente, istraživanja, javne diskusije i umetničke intervencije, kao i jedan čitav parlament.
Koncept i struktura međunarodne izložbe savremene umetnosti Niko ne pripada tu više nego ti zasnovani su na specifičnom i utemeljenom razumevanju singularnih subjektivnosti, kolektivno povezanim i usmerenim ka spolja kroz feministički koncept ‘održivosti’. Koncept ovogodišnjeg Salona je osmislia feministička kustoska grupa Red Min(e)d.
Oktobarski salon je manifestacija koju je 1960. godine osnovao Grad Beograd kao izložbu najboljih ostvarenja iz oblasti likovnih i primenjenih umetnosti lokalnog karatkera, a po ugledu na izložbe Pariskog salona. Oktobarski salon je jedna od najstarijih manifestacija iz oblasti vizuelnih umetnosti u Srbiji, koja je kroz višegodišnju veoma dinamičnu transformaciju prerasla od lokalne revijalne izložbe do međunarodne manifestacije sa izrazitim autorskim karakterom. Oktobarski salon tokom šest nedelja trajanja poseti oko pedeset hiljada ljudi.
Za više informacija posetite zvanični portal Oktobarskog salona: 54.oktobarskisalon.org

Serbia Wonderland Festival
2013-10-12 22:00 - 23:55 (Europe/Belgrade) | KPGT, Beograd, Serbia
Po prvi put na ovim prostorima sprema se spektakularan festival sa originalnom scenografijom – Serbia Wonderland Festival koji se održava 12. oktobra u KPGT-u.
Likovi iz bajki, čarobnjaci iz dalekih zemalja i najlepše filmske priče oživeće prostor KPGT-a i povešće vas u čarobnu noć. Za ovaj audio vizuelni spektakl, organizatori su spremili dva stejdža, chill zonu sa nargilama, body art zonu, mirisne štapiće, kostimirane animatore sa motivima iz bajki, slow motion hodače, drvo znanja, mnoštvo zvezda i puno florescentnih detalja…
Uz to biće prisutni umetnici iz različitih grana moderne umetnosti. Mnogi opisuju ovaj festival kao festival budućnosti i lepih ideja.
Cene ulaznica su 1190,00 i 1300,00 dinara a mogu se kupiti na prodajnim mestima Eventima.
Za više informacija posetite zvanični portal festivala: www.serbiawonderland.com

58. Beogradski sajam knjiga
2013-10-20 10:00 - 2013-10-27 21:00 | Beogradski sajam, Beograd, Serbia
Od 20. do 27. oktobra održava se 58. Beogradski sajam knjiga na Beogradskom sajmu. Počasni gost Beogradkog sajma knjiga je Poljska.
Izlagački koncept i ove godine obuhvata savremenu svetsku i domaću izdavačku produkciju, predstavljanje pisaca, promocije knjiga i druge prateće programe. Na Sajmu knjiga će se predstaviti oko 500 izlagača, od toga oko 60 iz inostranstva.
Beogradski sajam knjiga
U ime počasnog gosta Sajmu knjiga će se obratiti poznata poljska književnica srednje generacije Olga Tokarčuk.
I ove godine biće dodeljene nagrade izdavaču godine, kao i nagrade za izdavački poduhvat i za najbolju dečju knjigu. Pored tradicionalnih nagrada za izdavaštvo, dodeljuje se i nagrada „Dositej Obradović” stranom izdavaču sa kontinuiranim doprinosom u objavljivanju i promociji srpske književnosti.
Poslednjeg dana sajma, “otvorena knjiga” biće predata predstavniku Kine, koja će biti počasni gost 59. Međunarodnog beogradskog sajma knjiga 2014. godine
Kao i svake godine jedan dan biće posvećen školarcima i studentima, a jedan porodicama.
Cena pojedinačnih ulaznica je 250 din, a grupne 150 din.
Radno vreme sajma je od 10h do 21h.

Za više informacija posetite zvanični sajt Beogradskog sajma knjiga: www.beogradskisajamknjiga.com/active/sr-latin/home
Fotografija: www.beogradskisajamknjiga.com

34. Beogradska nedelja mode
2013-10-25 19:00 - 2013-11-01 23:00 | Unnamed Venue, Beograd, Serbia
Od 25. oktobra do 1. novembra, u organizaciji modnog studija Click, održava se 34. Beogradska nedelja mode, tokom koje će modne kuće, samostalni dizajneri i međunarodni brendovi predstaviti svoje najnovije kolekcije.
Na Nedelji mode biće organizovane i revije mladih dizajnera koji se predstavljaju u tradicionalnom programu ‘Novi dizajneri’. Otkrivanje i afirmisanje mladih talenata je jedna od glavnih misija BFW-a a ogleda se i kroz organizaciju revija studenata najprestižnijih umetničkih i modnih akademija pa će tako i na ovom predstojećem izdanju publika moći da vidi revije studenata i diplomaca FPU, Accademie del Lusso, Megatrend-a i francuske visoke škole za modu-Mod’Art. Između ostalih videćemo i revije Ane ljubinković, Bate Spasojevića, Mihana Momose, Ivane Murišić, Lade Dragović, Milice Vukadinović, Mirjane Šarac, Danice Aleksić, Milice Opačić, Tamare Jarić, Irene Rugel…
Beogradska Nedelja mode održava se dva puta godišnje, krajem oktobra i sredinom aprila na različitim lokacijama u gradu.
Ova modna manifestacija okuplja najznačajnije domaće dizajnere i modne kuće, atraktivne inostrane brendove sa domaćeg tržišta, talentovane mlade dizajnere, studente Fakulteta primenjene umetnosti, zanimljive dizajnere iz inostranstva, i kao takva je jedna od najposećenijih u gradu.
Za više informacija posetite zvanični sajt Beogradske nedelje mode: www.belgradefashionweek.com

Futoška kupusijada 2013
2013-10-26 | Unnamed Venue, Futog, Serbia
Tradicionalno svakog oktobra meseca u Futogu kod Novog Sada održava se manifestacija u slavu futoškog brenda – „futoškog kupusa“ pa tako i ove subote, 26. oktobra, Futoška kupusijada ugostiće brojne posetioce.
Futog se odavno proslavio po svom specifičnom proizvodu i mnogi ga nazivaju „prestonicom kupusa“
Manifestacija Futoška kupusijada održava se u cilju promocije futoškog kupusa i njegovih proizvođača, ali i u cilju promovisanja važnosti očuvanja tradicionalnih zanata.
Ove godine kao i prethodnih na Kupusijada uključuje takmičenje u pripremanju jela od kupusa, kao i izbor najteže glavice kupusa, i sve to uz bogat kulturno – zabavni program.

Foto: www.futoskikupus.org

KGastro festival – Young Chef Culinary Chalenge 2013
2013-11-01 - 2013-11-03 | Šumadija sajam, Kragujevac, Serbia
Prvi KGastro festival – Young Chef Culinary Chalenge 2013 održava se od 1. do 3. novembra 2013. godine na Šumadija sajmu u Kragujevcu. Očekuje se učešće više od 20 škola iz Srbije i inostranstva (200 takmičara).
Cilj manifestacije je unapređenje struke i edukacija mladih kuvara, kao i implementacija novih trendova i savremenih tehnika, ali i predstavljanje regija, gastronomskih običaja i dostignuća regiona i gradova iz kojih dolaze.
Festival će na jednom mestu okupiti mlade kuvare iz Srbije i regiona (Hrvatska, Bosna i Hercegovina, Crna Gora, Bugarska, Rumunija, Makedonija, Slovenija, Grčka, Turska, Rusija).
Festival će imati i humanitarni karakter 1000 obroka pripremljenih na festivalu biće podeljeni socijalno ugroženim stanovnicima Kragujevca i nezbrinutoj deci. Organizator će obezbediti oficijelne majice takmičenja, a prikupljena novčana sredstva od prodaje majica biće donirana Fondaciji B92 „Bitka za bebe“, pod sloganom „Kuvari za bebe“.

Dizni na ledu - Svet iz mašte
2013-11-01 11:30 - 2013-11-03 21:00 | Kombank Arena, Belgrade, Serbia
Od 1. do 3. novembra Dizni na ledu predstavlja čaroban šou Svet iz mašte, nikada ranije viđen na ledu.
Publiku će biti uvučena u zadivljujuću avanturu kroz četiri magične lokacije koje uključuju trkačku stazu “Automobila” i posetu Endijevoj sobi za malo zabave sa junacima “Priče o igračkama 3”.
Ova predstava oduševiće publiku putovanjem ispod mora do sveta “Male sirene” Arijel a zatim i do tajanstvene Zemlje Vila gde će ih dočekati Zvončica.
Nezaboravna Diznijeva žurka ima za cilj da inspiriše porodice da u jednom danu proslave sve praznike u godini uz više od 50 Diznijevih junaka.
Najjeftinije ulaznice koštaju 1000,00 dinara, a najskuplje, za VIP lože 2900,00 dinara.
Vreme održavanja predstava:
01.11. od 19.00
02.11. od 11.30, 15.00 i 18.30
03.11. od 11.30, 15.00 i 18.30

Izložba stripa o Kraljeviću Marku
2013-11-01 19:00 - 2013-11-11 21:00 | Dom omladine Beograda, Beograd, Serbia
U glavnom holu Doma omladine Beograda, u petak 1. novembra, Milovan Vitezović će otvoriti izložbu stripa o Kraljeviću Marku, Nevene Mitrović.
Nevena je učenica treće godine Škole primenjenih umetnosti u Šapcu. Bavi se stripom od petog razreda, a strip “Marko Kraljević” radi za “Politiku” već četiri godine, od 2009. Do sada ima 14 nagrada, republičkih i međunarodnih.
Izložba će biti otvorena do 11. novembra. Ulaz je slobodan.

Osvežavanje memorije - Ornamenti srpskih srednjovekovnih fresaka
2013-11-06 19:00 - 2014-01-31 21:00 | Muzej primenjene umetnosti, Serbia
Muzej primenjene umetnosti 6. novembra 2013. godine obeležava godišnjicu svog postojanja i tim povodom priređuje izložbu pod nazivom „Osvežavanje memorije – Ornamenti srpskih srednjovekovnih fresaka“.
Interes za ornament, kao poseban likovni, znakovni, pa i jezički fenomen, postaje sve veći u svetu vizualizacije svih segmenata savremene komunikacije. Ornament često predstavlja ukras, šaru, dekorativni detalj u primenjenoj umetnosti i arhitekturi, ali ima veliku lepezu simboličnih, kulturoloških i religioznih značenja, podložnih različitim analizama, pa čak i matematičkom čitanju i tumačenju.
Na izložbi će biti prikazano preko 500 tabli kopija ornamenata srpskih srednjovekovnih fresaka koje su poslednji put izlagane 1961. godine, u čast Vizantološkom kongresu, održanom iste godine u Beogradu. Tada je u Muzeju ostao korpus od 572 ornamenta, kao izuzetno ornamentalno blago.
Za više informacija posetite sajt Muzeja primenjene umetnosti: www.mpu.rs

Festival Omladina
2013-11-09 19:00 - 23:00 | Unnamed Venue, Subotica, Serbia
Kultni subotički festival “Omladina” od prošle godine je ponovo aktuelan a ove godine se održava 9. novembra. Festival će predstaviti nova originalna muzička dela kompozitora i tekstopisca do 27 godina iz Srbije i regiona.
Na ovoj legendarnoj manifestaciji svoje karijere su počinjali Đorđe Balašević, Kerber, Željko Samardžić, Bora Đorđević, Darko Rundek, Idoli, Generacija 5, Dado Topić i mnogi drugi.
Festival će imati i TV prenos, a svi autori čije numere budu izabrane na konkursu tada će imati priliku i da ih izvedu pred subotičkom publikom.
Osim novčanih nagrada, organizatori garantuju autorima i izvođačima numera odabranih na konkursu i njihovo štampanje na CD-u, katalogu programa, plakatu i pres materijalu Festivala.

Međunarodni sajam nameštaja 2013
2013-11-11 09:00 - 2013-11-17 20:00 | Beogradski Sajam, Beograd, Serbia
Međunarodni sajam nameštaja održaće se po 51. put na Beogradskom sajmu od 11. do 17. novembra.
Kvalitetu ovogodišnjeg 51. Međunarodnog sajma nameštaja doprineće raznovrstan prateći program: prezentacije, skupovi, radionice i saveti dizajnera i arhitekata, kao i „Izložba dizajna“, uz učešće fakulteta, stručnih škola i udruženja, organizovanih sa ciljem povezivanja mladih talenata, projektanata, dizajnera sa proizvođačima i privredom.
Beogradski sajam nameštaja je već decenijama mesto okupljanja i promocije svih značajnih proizvođača u regionu i tradicionalno mesto na kome izlagači predstavljaju nove programe, prate trendove u dizajnu nameštaja, neguju postojeće poslovne kontakate i ostvaruju nove, razmenjuju informacije i ideje.
Ovaj sajam se smatra najznačajnijom sajamskom manifestacijom u oblasti proizvodnje nameštaja, uređenja enterijera i prateće industrije repromaterijala i mašina za industriju nameštaja u Srbiji i regionu Jugoistočne Evrope.
Više informacija možete da potražite na www.sajam.co.rs.

Green Fest 2013
2013-11-13 09:00 - 2013-11-15 20:00 | Dom omladine Beograda, Beograd, Serbia
Međunarodni festival zelene kulture, Green Fest 2013, održava se od 13. do 15. novembra u Domu omladine u Beogradu.
“Green fest” je festival koji kroz revijalne i takmičarske filmove, izložbe fotografija, zelenih inovativnih proizvoda i tehnologija, inicijative, kreativne radionice, debate, predavanja, i još mnogo interesantnih sadržaja, pokreće zeleni talas dobrih promena u društvu.
Posetioci festivala će imati priliku da budu deo mnogobrojnih radionica i drugih aktivnosti koje su u skladu sa festivalskom misijom da podstakne građanski aktivizam kao i odgovornost na polju zaštite životne sredine.
Ulaz je besplatan, a više informacija se može naći na www.greenfest.rs

Dejvis kup, finale 2013
2013-11-15 - 2013-11-17 | Kombank Arena, Belgrade, Serbia
Nacionalni timovi Srbije i Češke sastaju se od 15. do 17. novembra u beogradskoj Kombank areni u finalnom meču Dejvis kupa 2013.
Beograd će po drugi put u istoriji Dejvis kupa biti domaćin ovog prestižnog teniskog takmičenja. Srpska i češka teniska reprezentacija će se u Konbank boriti za jedan od najprestižnijih trofeja u tenisu u finalu svetske grupe Dejvis kupa pod sponzorstvom BNP Paribas. Svi mečevi će se odigrati u dvorani, na tvrdoj podlozi, a po preliminarnom rasporedu mečevi u singlu su na programu u petak i nedelju, dok će se dublovi takmičiti u subotu.
Cena pojedinačne ulaznice za duele u petak i nedelju su 2.500 dinara za nivo 200, odnosno 1.000 za nivo 400. Ulaznice za duel dublova u subotu biće 1.500 za nivo 200 i 800 dinara za nivo 400.
Više informacija o preciznijoj satnici mečeva, sastavu timova i cenama karata biće poznato uskoro. Za informacije o Dejvis kupu, posetite www.daviscup.com.
Raspored mečeva:
Petak, 15.11.
16h I meč: Novak Đoković – Stepanek Radek
II meč Dušan Lajović – Tomas Berdych
Subota, 16.11.
16h dubl – Stepanek Radek/ Tomas Berdych – Nenad Zimonjić/Ilija Bozoljac
Nedelja, 17.11.
14h Novak Đoković – Tomas Berdych
II meč Dušan Lajović – Stefanek Radek

8. Sajam etno hrane i pića
2013-11-26 10:00 - 2013-11-29 20:00 | Beogradski Sajam, Beograd, Serbia
Sajam etno hrane i pića, najveća smotra prozvođača tradicionalnih proizvoda namenjenih tržištu u Srbiji i regionu Jugoistočne Evrope održava se od 26. do 29. novembra na Beogradskom sajmu.
Na ovogodišnjem sajmu će oko 300 proizvođača tradicionalnih proizvoda, predstaviiti više od 1000 različitih proizvoda najčešće ručne izrade od organski gajenih sirovina.
Cilj sajma je afirmacija tradicionalnih proizvoda kao prvorazrednog tržišnog i izvoznog artikla i bitnog elementa turističke ponude, povećanje broja proizvoda sa zaštićenim geografskim poreklom: leskovački ajvar, kačarski med, homoljaski med, duvan čvarci, futoški kupus i drugi, unapređenje kulture ishrane i zdravlja stanovištva, očuvanje tradicije i kulturnog identiteta.

Festival autorskog filma
2013-11-28 - 2013-12-03 | Unnamed Venue, Beograd, Serbia
Festival autorskog filma održaće se ove godine devetnaesti put od 28. novembra do 3. decembra u Beogradu.Festival se održava u Domu omladine Beograda, Dvorani Kulturnog centra Beograda, Muzeju Jugoslovenske kinoteke, Domu kulture Studentski grad i bioskopu „Fontana“.
Program festivala, koji tradicionalno prikazuje najbolja ostvarenja umetničkog filma iz celog sveta i favorite prestižnih svetskih filmskih festivala, ove godine čini 16 ostvarenja. Deset ostvarenja je u selekciji za priznanje „Aleksandar Saša Petrović“, nagradu za najbolji film festivala, koji dodeljuje međunarodni žiri Festivala autorskog filma.
Glavni program ovogodišnjeg FAF-a predvode filmovi koji su osvojili nagrade za najbolja ostvarenja na filmskim festivalima u Berlinu i Veneciji.
Prateći program 19. FAF-a odvija se u Muzeju Jugoslovenske kinoteke i Domu omladine Beograda.
Prodaja ulaznica za 19. FAF počinje 15. novembra na blagajnama bioskopa u kojima se festival održava

Festival nauke: Superheroji nauke
2013-12-05 - 2013-12-08 | Unnamed Venue, Beograd, Serbia
Najveći regionalni Festival nauke biće održan sedmi put u Beogradu od 5. do 8. decembra i dalje sa jasnom svrhom – da predstavi, objasni i promoviše nauku podjednako blisko i jasno svima, bez obzira na godine i obrazovanje.
Pod sloganom „Superheroji nauke“, ideja festivala je da skrene pažnju i ohrabri sve mlade ljude koji se danas u Srbiji bave naukom i šire entuzijazam, znanje i ljubav, kako i dolikuje pravim superherojima.
Superheroji novog doba zadržavaju pravo da ne znaju odgovor na pitanje, oni nemaju nadljudske moći, ali imaju istinsku snagu da na zanimljiv i vrlo ljudski način izvuku nauku iz mraka i predstave vam je u najboljem svetlu“, objašnjava direktorka Festivala nauke, Ana Jovanović.
Više informacija o Festivalu pronađite na www.festivalnauke.org.

Svetsko prvenstvo u rukometu za žene, Srbija 2013
2013-12-06 - 2013-12-22 | Unnamed Venue, Beograd, Novi Sad, Zrenjanin, Niš, Serbia
Svetsko prvenstvo u rukometu za žene održaće se u periodu od 06. do 22. decembra 2013. godine, u Srbiji, u organizaciji Rukometnog saveza Srbije (RSS) i Međunarodne rukometne federacije (IHF).
Mečevi ovogodišnjeg, 21. po redu Svetskog prvenstva u rukometu za žene igraće se u Beogradu, Nišu, Zrenjaninu i Novom Sadu.
Na Svetskom prvenstvu će učestvovati 24 ekipe, koje će biti raspoređene u 4 grupe od po 6 ekipa.
Program takmičenja:
• 06. – 13. decembar 2013 – Takmičenje po grupama
• 15. – 16. decembar 2013 – Osminafinala
• 18. decembar 2013 – Četvrtfinale
• 20. decembar 2013 – Polufinale
• 22. decembar – Utakmica za treće mesto
• 22. decembar 2013 – Finale
Informacije o ulaznicama za mečeve možete pronaći ovde.
Za više informacija o takmičenju posetite zvanični web portal: www.serbia2013.com

Noć Reklamoždera 2013
2013-12-07 20:30 - 22:30 | Sava Centar, Belgrade, Serbia
Noć koja se sa nestrpljenjem čeka godinu dana, jedinstvena mt:s Noć Reklamoždera, čije ideje oduševljavaju milione ljudi širom sveta održava se 7. decembra u beogradskom Sava Centru po 14. put.
Pred nama je noć koja obraduje publiku u oko 50 zemalja i preko 150 gradova i koja svake godine očarava svojim novinama i kreativnim duhom! Popularna LA NUIT DES PUBLIVORES, naša NOĆ REKLAMOŽDERA, blistaće zahvaljujući Jean Marrie Boursicot-u, osnivaču reklamoteke JMB i najvećem kolekcionaru reklama na svetu, koji sa nesmanjenom strašću i ove godine potpisuje program kao njen jedini autor.
U susret 14-oj beogradskoj mt:s Noći Reklamoždera, kao njen izuzetno važan i veoma atraktivan deo, je glasanje za NAJPOPULARNIJU DOMAĆU REKLAMU U 2013. godini.
Možete glasati samo klikom na vašu omiljenu reklamu, na sajtu www.nocreklamozdera.com. Glasanje počinje 01.11.2013. i traje do Noći Reklamoždera 07. decembra 2013.
Karte za Noć reklamoždera se mogu nabaviti na blagajni Sava Centra i u Turističkom informativnom centru, Knez Mihailova 5 (Robna kuća Beograd).
Cena ulaznica:
Od 01-27. novembra u pretprodaji 500 dinara
Od 27. novembra do 07. decembra 700 dinara.

Međunarodni novogodišnji vašar
2013-12-14 10:00 - 2013-12-30 21:00 | Beogradski Sajam, Beograd, Serbia
Tradicionalni 53. Novogodišnji vašar na Beogradskom sajmu koji najavljuje kraj stare i dolazak Nove godine i predstavlja uvod u novogodišnje raspoloženje i veselje, trajaće od 14. do 30. decembra.
Oko 380 izlagača iz zemlje i inostranstva izlagaće najraznovrsnije artikale robe široke potrošnje koje će moći da se kupe po znatno nižim cenama na 53. po redu Novogodišnjem vašaru. Osim toga, mnogo zabave očekuje posetioce Sajma.
Zabavni park tradicionalno zauzima centralnu poziciju u Hali 1. Oko 40 najmodernijih objekata za zabavu, namenjeno je deci i omladini, ali i starijima koji su raspoloženi za uživanje u uzbudljivim adrenalinskim vožnjama.
Deo zatvorenog i otvorenog prostora namenjen je restoranima i kafićima. Na otvorenom prostoru biće smeštene su i tezge sa konditorskim proizvodima, šećernom penom, ušećerenim voćem, krofnicama, ukrasima za jelku, raznobojnim helijumskim balonima.

Trg otvorenog srca u Beogradu
2013-12-14 10:00 - 2014-01-12 23:00 | Trg Republike, Beograd, Serbia
Beograd se ove godine, treći put zaredom, pridružuje evropskim metropolama, čiju prazničnu atmosferu upotpunjuju tradicionalni božićni festivali. Šareni i veseli praznični ukrasi i drvene kućice iz kojih mame mirisi kolača, kuvanog vina, čaja i drugih toplih napitaka i zalogaja, oživeće poseban praznični kutak na Trgu Republike – „Trg otvorenog srca“. Manifestacija će biti otvorena od 14.12.2013. do 12.1.2014. godine, svakog dana, od 10 do 23 časa.
Program „Trga otvorenog srca“ u potpunosti je posvećen deci. Svakog vikenda mališani će uživati u dečijim predstavama, baletskim mjuziklima, nastupima mađioničara, žonglera i animatora. Za 31. decembar pozorište „Boško Buha“ sprema specijalno iznenađenje za najmlađe, svečani doček Deda Mraza na „Trgu otvorenog srca“. Ulaz na sve programe je slobodan, a odvijaće se petkom od 17.30 časova i subotom i nedeljom od 12 časova.

U skladu sa duhom praznika, Trg otvorenog srca već tradicionalno ima i humanitarni karakter. Kupovinom autentičnog suvenira manifestacije, novogodišnje šolje, po ceni od 150 dinara, svaki posetilac pomaže nabavku didaktičkih sredstava za učenike sa smetnjama u razvoju, koji se se školuju u inkluzivnom sistemu, u redovnim osnovnim i srednjim školama u Beogradu.
Takođe, kao i prošle godine, biće postavljena posebna humanitarna kućica, u koju će posetioci moći da donose igračke i garderobu za decu, svakog radnog dana od 16 do 20 časova, kao i vikendom od 12 do 20 časova. Po završetku manifestacije, sve što bude prikupljeno, poklonićemo domovima za nezbrinutu decu u Beogradu. Zahvaljujući nesebičnom odzivu Beograđana, prošle godine je prikupljena velika količina garderobe i igračaka za decu, koja je u saradnji sa Skupštinom grada Beograda, raspoređena na 14 različitih adresa, među kojima su „Centar za zaštitu odojčadi, dece i omladine“ u Zvečanskoj, Svratište, Sigurna kuća, „Dom za decu sa smetnjama u razvoju Sremčica“, i drugi.
„Radio otvorenog srca“ – Hit Music FM radio je i ove godine zadužen za prazničnu atmosferu, uz mnogo dobre muzike.
Program “Trga otvorenog srca”:

VII Rakija Fest
2013-12-14 11:00 - 2013-12-15 20:00 | Mikser House, Beograd, Serbia
VII Rakija Fest održaće se 14. i 15. decembra 2013. godine u Mikser House-u u Karađorđevoj ulici u Beogradu. Ova već tradicionalna manifestacija najznačajniji je i jedinstveni sajam rakija u Srbiji. Učešće istaknutih svetskih stručnjaka, predavača kao i izlagača, najbolji je pokazatelj da Rakija Fest prevazilazi domaće okvire i učvršćuje poziciju rakije kao najboljeg srpskog brenda na svetu.
Prvog dana festivala, u subotu 14.12.2013. biće organizovana zabava za sve izlagače i posetioce – Rakija Party. Uz večernji jazz koncert, na specijalnim štandovima biće omogućena slobodna prodaja rakija na čašu.
Kao i prethodnih godina, u okviru zvaničnog programa Rakija Festa biće proglašenje najboljih dizajnerskih rešenja na osnovu konkursa za etiketu zvaničnog suvenira grada Beograda, rakije Bgd 2014, zatim dodela medalja za rakije koje su se takmičile za Beogradskog pobednika, dodela diploma za Najveće rakijsko dostignuće, izbor dobitnika nagradne igre VII Rakija Festa i proglašenje najboljeg štanda po izboru „Veselog žirija.“
Dođite da isprobate više od stotinu vrsta najbolje rakije koja može da se nađe u našoj zemlji.

Balet “Krcko Oraščić” u Sava Centru
2013-12-22 20:00 - 22:00 | Sava Centar, Belgrade, Serbia
Beogradska publika će 22. decembra biti u prilici da u Sava Centru pogleda jedan od najpopularnijih baleta u istoriji baletske umetnosti, “Krcko Oraščić” iz Sankt Peterburga.
Legendarni balet “Krcko Oraščić” izvešće baletski solisti dva proslavljena ruska pozorišta Marijinskog i Mihajlovskog teatra iz Sankt Peterburga uz podršku učenika Baletske škole “Lujo Davičo” iz Beograda.
Veliki baletski spektakl iz Sankt Peterburga, grada u kome je “Krcko” premijerno izveden 18.decembra 1892.godine i zbog koga je dobio status metropole svetskog baleta, prvi put u Beogradu izvešće prvak baleta Igor Kolb i prima balerina Marijinskog teatra, Olga Esina.
Balet na prelepu muziku Petra Iljiča Čajkovskog, novogodišnja i božićna bajka koja se izvodi širom sveta krajem kalendarske godine, baletska je predstava namenjena za celu porodicu.
Cene ulazanica su 1200, 2200, 2600 i 3300 dinara, a mogu se nsabaviti na prodajnim mestima Eventima i blagajni Sava Centra.

Novogodišnji koncerti Radeta Šerbedžije
2013-12-28 20:00 - 2013-12-29 23:00 | Unnamed Venue, Beograd, Novi Sad, Serbia
Glumac i pevač Rade Šerbedžija održaće novogodišnje koncerte u subotu 28. decembra u 20:00 u Velikoj dvorani Doma sindikata u Beogradu i u nedelju 29.decembra u Srpskom narodnom pozorištu u Novom Sadu.
Specijalni gost ovih koncerata će biti proslavljeni gitarista i kompozitor Vlatko Stefanovski. Rade Šerbedžija i Vlatko Stefanovski u pratnji benda Zapadni kolodvor, koga čine vrsni zagrebački muzičari, pokloniće se beogradskoj i novosadskoj publici kroz večeri muzike i poezije.
Karte su u pretprodaji na blagajni Doma sindikata i Srpskog narodnog pozorišta po cenama od 1.800, 2.200 i 2.500 dinara.

Neverne Bebe u Kombank areni
2013-12-28 20:30 - 23:30 | Kombank Arena, Belgrade, Serbia
Dugo očekivani beogradski koncert Nevernih Beba biće održan 28. decembra u Kombank Areni u okviru turneje „PRAŠTAM – 20 GODINA SA VAMA” kojim će ovaj kultni beogradski bend obeležiti dve decenije postojanja.
Karakteristični po vrhunskom kvalitetu muzičara koji sačinjavaju bend, a ujedno po potpuno posebnom umetničkom senzibilitetu i sa reputacijom jednog od najboljih live bendova u kompletnom regionu, Neverne Bebe su izborile kultni status na domaćoj rok sceni.
U dosadašnjoj karijeri bend je snimio šest studijskih albuma i odsvirao skoro 2000 koncerata uključujući i dva rasprodata Sava Centra 2007. godine. Nastupili su kao gosti grupi Toto 2006. godine na Tašmajdanu kao i na koncertu Lenija Kravica u Beogradskoj Areni 2008. godine. Ostvarili su saradnju sa svetski priznatim muzičarima među kojima je i Sajmon Fipips (album “Iza oblaka”), kao i sa eminentnim umetnicima iz regiona: Radomirom Mihajlovićem Točkom, Akijem Rahimovskim, Vannom, Vlatkom Stefanovskim. Neke od njih publika će biti u prilici da vidi i na koncertu u Kombank Areni.

Aktuelni album “Praštam” je najprodavanije pop rok izdanje u poslednje dve godine u regionu i jednako dobro prihvaćen od publike i od kritike postavio je temelj ozbiljnom povratku mainstreima na polarizovanu srpsku muzičku scenu.
Za svoj veliki rođendanski koncert 28.12. u Kombank Areni Neverne Bebe najavljuju kompleksan muzičko – scenski spektakl sa proširenom postavom benda, produkcijom do sada naviđenom na koncertima domaćih izvođača, stare ali i aktuelne hitove u novom ruhu, atraktivne goste i snimanje prvog dvd izdanja u karijeri.
Ulaznice po cenama 1500, 1900, 1950, 2250 dinara mogu se kupiti na biletarici Kombank Arene i prodajnim mestima Eventima. Generalni sponzor Win Win poklanja vaučer za popust od 11% za kupovinu u Win Win radnjama širom Srbije.

Ulica otvorenog srca
2014-01-01 | Nekoliko lokacija, Beograd, Serbia
Tradicionalno, 1. januara Beograđane i sve posetioce Beograda očekuje zabava u Ulici otvorenog srca (Svetogorska). Muzički program uz kuvano vino, toplu čokoladu, šećernu vunu i različite praznične đakonije obojiće prvi dan u 2014. godini.
Centralna proslava odvijaće se ispred Ateljea 212. Muzika, egzibicija, ulični zabavljači, žongleri, akrobate, mađioničari, pozorišni umetnici i različite atrakcije će u duhu čitave akcije na svoj način obeležiti akciju solidarnosti Beograđana.
Ove godine Ulicu otvorenog srca imaće i Banovo Brdo, Vidikovac, Obrenovac.
Zabava će biti upriličena u Požeškoj ulici, na Banovom brdu, zatim ispred TC “Bazar” na Vidikovcu, u Bulevaru dr Zorana Đinđića na Novom Beogradu. Klovnovi, žongleri, Deda Mraz i pozorišne predstave očekuju sugrađane i u Borči, Obrenovcu, verovatno i Surčinu.
Ulica otvorenog srca postala je već zaštitni znak naše prestonice.

Sajam suvomesnatih proizvoda - Pršutijada 2014
2014-01-10 - 2014-01-12 | Unnamed Venue, Mačkat, Zlatibor, Serbia
Tradicionalni sajam suvomesnatih proizvoda iz zlatiborskog kraja počinje u petak, 10. januara u zlatiborskom selu Mačkat i traje do nedelje 12. januara.
Posetioci će moći da probaju i kupe čuvene zlatiborske specijalitete, a manifestaciju će pratiti dobra zabava uz stare izvorne pesame i trubače, čiji zvuci se čuju iz svih kutaka sajamske šatre, ali i napolju. Miris domaće zlatiborske pršute nikoga ne ostavlja ravnodušnim, pa se retko koji posetilac vrati kući bez ovog ukusnog mesnog proizvoda.
Svake godine, sajam prati bogat kulturno-umetnički program, izložbe raznovrsnih ručnih radova, ali i predavanja iz oblasti poljoprivrede.
U kulturno umetničkom programu nastupiće trubački orekestar Miladina Jovanovića, izvorne pevačke grupe “Raspevani Zlatibor“ iz Rožanstva i “Šljivovica“ iz Šljivovice, kao i učenici OŠ “Milivoje Borović“ iz Mačkata. Istog dana u 13 časova u prostorijama Osnovne škole u Mačkatu biće upriličena promocija monografije “Mačkat“ autora Rada Poznanovića. O knjizi će govoriti Dragan Novaković i autor.
Drugog dana manifestacije, u subotu 11. januara u 13 časova biće izvučene bogate nagrade za posetioce, dok je zatvaranje privredno-turističke manifestacije “Pršutijada” planirano za nedelju 12. januar 2014. u 18 časova.

Bokserski spektakl na Zlatiboru
2014-01-15 19:00 - 21:00 | Unnamed Venue, Zlatibor, Serbia
Boks meč za titulu prvaka sveta u poluteškoj kategoriji verzija WBF između aktuelnog šampiona Evrope, našeg Nenada Stankovića i rumunskog mladog boksera Vasile Dragomira oržaće se 15. januara u sportskoj hali na Zlatiboru sa početkom u 19 časova.
Meč između aktuelnog šampiona Evrope, srpskog boksera Nenada Stankovića i rumunskog mladog boksera Vasile Dragomira počeće po završetku uvodnih borbi kojih će biti ukupno šest.
Gledaoci koji se 15. januara nađu u kompleksu STC “Wai Tai” na Zlatiboru u uvodnim borbama moći će da gledaju još dva meča
Prvi meč otvoriće proslavljeni šampion bokser Jovo Pudar zatim će u ring Saša Nebrigić pa potom Zdravko Rajević pa Miljan Rovčanin i još dve amaterske borbe.
Očekuje se veliki broj zvanica i televiziskih ekipa a sa lica mesta izveštavaće i RTS.
Muzička zvezda večeri će biti Jelena Kostov.
Cena karte za ovaj spektakl je 500 dinara a sav prihod od meča ide u humanitarne svrhe manastirima Hilandar i Gračanica.
Karte se prodaju na info- centru T.O. Zlatibor, na autobuskoj stanici u agenciji Zlatibor turs, u sportskoj hali na Zlatiboru i u Užicu u prostorijama info- centra T.O. Užice.

Hor, Balet i Orkestar Ruske Armije
2014-01-17 20:00 - 22:30 | Velika dvorana Sava Centra, Beograd, Serbia
U Velikoj dvorani Sava Centra17. januara u 20.00 časova nastupa jedan od najpoznatijih vojnih ansambala, čuveni Hor, Balet i Orkestar Ruske Armije.
Ovaj poznati umetnički ansambl uspeo je da, tokom mnogo godina neguje i sačuva suštinu ruskog folklora i predstavi autentičnu rusku tradiciju. Najpoznatije ruske pesme, koje su vremenom postale svetski klasici (Oči čornije, Kaljinka, Čamdžije sa Volge…)
u izvođenju muškog hora Ruske armije, ostavile su neizbrisiv trag u svetskoj riznici muzike.
Mešoviti baletski ansambl sačinjavaju izuzetni umetnici, a neki od njih su i vrhunske akrobate. Obučeni u tradicionalne živopisne nošnje, originalnim koreografijama i neverovatnim plesačkim talentom, uspevaju da prenesu emociju ruske duše i publici dočaraju trenutke koji se ne zaboravljaju.
Cena ulaznica: 1800, 2100, 2400 i 2600 din
